'Weg met die vrou van Zim!' betoog George | Netwerk24
Deur Jackie Kruger 10 Augustus 2018 12:01
'n Groep ontevrede inwoners het Vrydag in reënweer voor die kantoor van die George-munisipaliteit betoog en gedreig om die dorp onregeerbaar te maak oor 'n senior aanstelling in die departement van finansies.
Die groep, waaronder lede van die organisasie Khoisan Defiance Campaign, is ongelukkig oor die aanstelling van Cheryl Segan, 'n Zimbabwiese vrou, as die adjunkdirekteur van finansies. Dit is nog nie bekend of sy al diens aanvaar het nie.
Hulle eis dat Henry Mitchell, wat die afgelope vyf jaar met tussenposes in die pos waargeneem het, aangestel word.
Die groep het plakkate geswaai met slagspreuke soos "Genoeg is genoeg. Regverdigheid moet geskied" en "Ons soek 'equity' in finansies by George-munisipaliteit".
Joanie Visagie-Jantjies, 'n gemeenskapsleier, het onder meer gewaarsku dat hulle die finansieskantoor gaan beset indien die vrou aangestel word.
"Die departement is ook te wit, dit moet 'n bietjie ingekleur word," het sy bygevoeg.
'n Groep betogers Vrydag by die kantore van die George-munisipaliteit. Foto: Jackie Kruger
Luidens die grieweskrif verwerp en protesteer alle werknemers van die munisipaliteit teen die onregverdige arbeidspraktyke, werwing en seleksieprosesse van die George-munisipaliteit.
Die aanstelling van 'n buitelander in die departement van finansies ten koste van plaaslike, gekwalifiseerde Suid-Afrikaners is onaanvaarbaar. Die finansies-departement is ook oorweldigend wit en voldoen die raad en sy administrasie nie aan transformasie-teikens nie, lui die grieweskrif.
Voorts word kennis geneem van onregverdige arbeidswerwing- en seleksieprosesse en strategieë waar werklose mense se name in 'n hoed gegooi word soos in 'n lotery en die name dan uitgetrek word gedurende aanstellingsprosesse.
Leerlingskapprogramme word ook gebruik ten gunste van familielede van raadslede en partywerwers van die George-munisipaliteit. Duisende plaaslike mense se name is op die databasis, maar wanneer dit kom by senior poste is dit duidelik dat werk vir vriende aan die orde van die dag is, word beweer.
Die betogers vra dat nepotisme, korrupsie en begunstiging gestaak moet word, asook die aanstelling van partywerwers en familielede. 'n Nuwe databasis moet ook geskep word vir mense van George.
Die groep eis binne sewe dae terugvoering. Die grieweskrif is deur Trevor Botha, George se munisipale bestuurder, in ontvangs geneem. Volgens hom is 'n ondersoek gelas en kry die griefskrif aandag.